ШТОГОД у Дзень Перамогі на легендарным востраве Зыслаў ладзіцца ўшанаванне ветэранаў партызанскага руху Любаншчыны. Запрашэнне на сёлетнюю ўрачыстасць атрымала і Ніна Рыгораўна БАРЫСЕВІЧ з вёскі Рэдкавічы, маладосць якой выпала на цяжкія гады нямецка-фашысцкай акупацыі. Разам з вясковымі сяброўкамі даіла партызанскіх кароў, удзельнічала ў “рэйкавай вайне”, перавязвала параненых мсціўцаў, працавала на падрыхтоўцы ўзлётнай пляцоўкі Зыслаўскага аэрадрома. У атрадзе стала жонкай байца Адама Барысевіча.